รัฐบาลรีดรายได้ รัฐวิสาหกิจเพิ่ม โปะงบ6เดือน
รัฐบาลเก็บรายได้ครึ่งปีเพิ่ม 3.5% รีดรัฐวิสาหกิจส่งเงินโปะสูงขึ้น
11 เม.ย. 2558

โดย...ทีมข่าวโพสต์ทูเดย์
รัฐบาลเก็บรายได้ครึ่งปีเพิ่ม 3.5% รีดรัฐวิสาหกิจส่งเงินโปะสูงขึ้น
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ครึ่งแรกของปีงบประมาณ 2558 (ต.ค. 2557-มี.ค. 2558) รัฐบาลจัดเก็บรายได้สุทธิ 9.73 แสนล้านบาท ใกล้เคียงกับเอกสารงบประมาณแต่สูงกว่าช่วงเดียวกันปีก่อน 3.5% 
ทั้งนี้ กรมสรรพสามิตสามารถจัดเก็บรายได้สูงกว่าประมาณการ 1.1 หมื่นล้านบาท หน่วยงานอื่นจัดเก็บรายได้สูงกว่าประมาณการ 1.48 หมื่นล้านบาท และการนำส่งรายได้ของรัฐวิสาหกิจสูงกว่าประมาณการ 9,976 ล้านบาท ขณะที่กรมสรรพากรยังจัดเก็บได้ต่ำกว่าเป้าหมาย 4.1 หมื่นล้านบาท และกรมศุลกากรจัดเก็บต่ำกว่าเป้า 2,513 ล้านบาท
อย่างไรก็ตาม ในเดือน มี.ค. 2558 รัฐจัดเก็บรายได้ได้สุทธิ 157,368 ล้านบาท สูงกว่าเป้า 10,769 ล้านบาท หรือ 7.3% และสูงกว่าเดือนเดียวกันปีก่อน 19.2% โดยการนำส่งรายได้ของส่วนราชการอื่นสูงกว่าเป้า 9,842 ล้านบาท หรือ 184.7% จากการนำส่งเงินสภาพคล่องส่วนเกินของทุนหมุนเวียนเป็นรายได้แผ่นดินจำนวน 10,427 ล้านบาท รัฐวิสาหกิจนำส่งรายได้สูงกว่าเป้า 9,976 ล้านบาท หรือ 17.4% เนื่องจากการนำส่งรายได้ของบริษัท ปตท. บริษัท ทีโอที  การทางพิเศษแห่งประเทศไทย การไฟฟ้าฝ่ายผลิตแห่งประเทศไทย และการท่าเรือแห่งประเทศไทย ที่สูงกว่าประมาณการ
สำหรับส่วนที่จัดเก็บได้ต่ำกว่าเป้า ได้แก่ ภาษีมูลค่าเพิ่ม (แวต) ต่ำกว่าเป้า 6.9% แต่สูงกว่าเดือนเดียวกันปีก่อน 6.6% จากมูลค่าการนำเข้าที่หดตัวและราคาน้ำมันดิบที่ลดลง ขณะที่แวตจากการบริโภคในประเทศสูงกว่าเป้าหมาย จากการภาษีแวตของภาคเอกชนที่มีการลงทุนในโครงสร้างพื้นฐานของระบบโทรคมนาคมในเรื่องของโครงการเส้นใยแก้วนำแสง